Ǹtondôbə á bɔ̄ɔ̄ Yonathán ábé dī a báág fə̄ nyé édí ávɔ̄g ngə́ mə̄ bɔ̄ɔ̄ naa mə yəmə m̀bə̂ ǹtsogán tará ású dóe, mə təge wa sɔ́ kad, mə dzogé fə̄ wa nâ ó kə mvɔí. Ǹtondôbə á tɔ̄bɔ́gɔ ai wa ḿból fə á ḿbə́ ai tará. 14Ngə́ mə və̌, o lə́dege ma mvam Ǹtondôbə, ngə́ mə̄ wú hḿ, 15tə wavaa mvam dzoe á ndá bod tará tɔ éyɔŋ. Ábōg yǎ Ńtondôbə ǎ mana yǎ vǎ mīńzízíŋ mí Dávid á sí. 16Tə dzwé Yonathán ládzāŋ ai ndá Sául; təge ai nálā Ǹtondôbə a yi sílī Dávid ndɔ́ŋ yǎ étē.” 17Ńdɔ Yonathán á ngádúgan kani Dávid sɔŋ, amú á diŋi nyé ai ǹnə́m woe ósə. 18Yonathán nyé ai nyé nâ: “Okídí ó nə mətíé mə́ ngɔn, bâyi wasílī, é vóm wābə́, amú étɔ̄á dzóē yâyi lígī évwé. 19É vóm wākad tɔbɔ, bâyi wadzə́ŋ étē, a kələ kwí ódzān. Vólógo sus, ó kə̄ é vóm yǎ ó ngásɔbɔ ámǒs ádzo, wayi tɔbɔ á mgbág akɔ́g Ezel. 20Mayi woá məkɔ̌ŋ mə́lɛ́ wē anə́ makədan dzóm ziŋ. 21Ńdɔ mǎyi lóm mɔ́ngɔ́ bisíé mə kadá nyé nâ: “Kələ́ á lí, ó kə ma nɔŋ mə̄kɔ̄ŋ mālí.” 22Ngə́ mə̄ kād mɔ́ngɔ́ bisíé naa: “Məkɔ̌ŋ mə nə́ wa ḿfag yə á mū, nɔŋɔ́ mɔ̄, eyɔ̌ŋ tē wǎzū ábə ma amú mvɔí é nə ású dóe; m̀bə̂ dzam a sə́ kig, hə anə́ Ńtondôbə a və̌. Ngə́ mə̄ kɔ́bɔ́ ai mɔ́ngɔ́ naa: “Məkɔ̌ŋ mə́ nə̄ á lí”, o kələ mvɔí, o yəmə nâ Ǹtondôə a soe wa.